Со членовите 1 и 8 се утврдува кои документи ќе ги обезбеди Министерството за финансии по службена должност и се дава правен основ министерот за финансии да ги пропише содржината и формата на образецот на барањето за добивање дозвола односно согласност. Се утврдува рок од 3 дена за доказите кои се обезбедуваат по службена должност да се побараат од Централниот регистар.

Со членовите 2, 4, 5, 6, 7, 9, 10 и 11 на овој закон се пренесува надлежноста за донесување на решение за основање на финансиско друштво и за издавање согласност од министерот за финансии на Министерството за финансии.

Со членот 3 од Предлогот на закон се брише членот 10-а од постојниот закон.

Со членот 12 се додава нов член 28-а кој се однесува на висините на глобите кои им се изрекуваат на службените лица во Министерството за финансии, доколку не ги побараат потребните документи и информации и не одлучат согласно утврдените рокови. Исто така, се пропишуваат глоби и на службеното лице во надлежниот јавен орган од кого Министерството побарува документи и информации по службена должност, доколку истите не ги достави во утврдените рокови.

Со членот 13 се уредуваат веќе започнатите управни постапки кои ќе завршат според законот по кои започнале.

Со членот 14 се определува дека подзаконскиот акт за формата и содржината на барањето ќе се донесе во рок од триесет дена од донесување на законот.

Со членот 15 од Предлогот на закон се уредува влегувањето во сила на предложените измени.